กรมชลประทาน เร่งควบคุมปริมาณน้ำไหลผ่านตัวเมืองสุโขทัย เพื่อไม่กระทบพื้นที่เศรษฐกิจและชุมชนในเขตเทศบาลเมืองสุโขทัย
กรมชลประทานเร่งควบคุมปริมาณน้ำไหลผ่านตัวเมืองสุโขทัย ไม่ให้เกิน 550 ลบ.ม./วินาที เพื่อไม่กระทบพื้นที่เศรษฐกิจและชุมชนในเขตเทศบาลเมืองสุโขทัย

นายทองเปลว กองจันทร์ อธิบดีกรมชลประทาน ระบุอิทธิพลจากพายุ“เบบินคา”(BEBINCA) ทำให้เกิดฝนตกหนักและตกชุกในพื้นที่ภาคเหนือ ส่งผลให้ปริมาณน้ำในแม่น้ำยม บริเวณจังหวัดแพร่ เพิ่มขึ้นในช่วงสัปดาห์ที่ผ่านมา ปัจจุบัน 23 ส.ค. 61  ระดับน้ำที่สถานีวัดน้ำอำเภอสอง จังหวัดแพร่ มีน้ำไหลผ่าน 192 ลูกบาศก์เมตรต่อวินาที(ลบ.ม.) (ปริมาณน้ำสูงสุดไหลผ่าน 1,350 ลบ.ม./วินาที เมื่อวันที่ 19 ส.ค. 61 น้ำไหลผ่านอำเภอเมืองแพร่ อัตรา 218 ลบ.ม./วินาที (ปริมาณน้ำสูงสุดไหลผ่าน 890 ลบ.ม./วินาที เมื่อวันที่ 20 ส.ค. 61 ปริมาณน้ำดังกล่าวจะไหลต่อมายัง อำเภอศรีสัชนาลัย จังหวัดสุโขทัย มีปริมาณน้ำไหลผ่านอัตรา 347 ลบ.ม./วินาที (ปริมาณน้ำสูงสุดไหลผ่าน 757 ลบ.ม./วินาที วันที่ 21 ส.ค. 61 ปริมาณน้ำสูงสุดจะไหลลงสู่บริเวณหน้าประตูระบายน้ำหาดสะพานจันทร์ อำเภอสวรรคโลก ในลำดับต่อไป ซึ่งทำให้มีปริมาณน้ำสูงขึ้น กรมชลประทานได้วางแผนบริหารจัดการน้ำในแม่น้ำยมเพื่อลดผลกระทบต่อตัวเมืองสุโขทัยโดยเมื่อปริมาณน้ำจากตอนบนไหลลงมาถึงบริเวณหน้าประตูระบายน้ำหาดสะพานจันทร์ จะหน่วงน้ำไว้บริเวณหน้าประตูระบายน้ำ และผันน้ำส่วนหนึ่งเข้าคลองยม-น่าน ก่อนจะผันน้ำลงแม่น้ำน่านและแม่น้ำยมสายเก่า และควบคุมปริมาณน้ำให้ไหลผ่าน ปตร.หาดสะพานจันทร์ ไม่เกิน 650 ลบ.ม./วินาที จากนั้นจะผันน้ำเข้าคลองเล็กทั้ง 2 ฝั่งของแม่น้ำยม ในอัตราไม่เกิน 150 ลบ.ม./วินาที ปริมาณน้ำส่วนหนึ่งจะถูกส่งเข้าคลองตาดินและคลองบางคลอง ไปเก็บกักไว้ในทุ่งทะเลหลวง รวมถึงแก้มลิงต่างๆ ที่ยังสามารถรับน้ำได้ เพื่อควบคุมปริมาณน้ำให้ไหลผ่านตัวเมืองสุโขทัย(สถานี Y.4) ในอัตราสูงสุดไม่เกิน 550 ลบ.ม./วินาที ซึ่งไม่กระทบต่อพื้นที่เศรษฐกิจและชุมชนในเขตเทศบาลเมืองสุโขทัย

นอกจากนี้ยังเฝ้าระวังพื้นที่เสี่ยงน้ำท่วมในเขตเทศบาลเมืองสุโขทัย โดยเฉพาะแนวกำแพงป้องกันน้ำท่วมที่อาจจะมีน้ำผุดลอดใต้กำแพง รวมไปถึงพื้นที่การเกษตรเสี่ยงน้ำท่วมในบริเวณแนวคันกั้นน้ำแม่น้ำยมสายเก่าและโรงพยาบาลสุโขทัย โดยติดตั้งเครื่องสูบน้ำเตรียมพร้อมระบายน้ำ ตลอดจนเครื่องมือเครื่องจักรกล และเจ้าหน้าที่ให้ความช่วยเหลือประชาชนตลอด 24 ชั่วโมง